
Az eladási bizomány kazuisztikája a római jog forrásaiban

Dolgozatom a római jogi eladási bizománnyal, az aestimatummal foglalkozik. Az ügylet során a bizományba adó fél felbecsült dolgot ad át eladás céljából a bizományosnak, aki az eladás tekintetében választási lehetőséggel rendelkezik. Amennyiben eladja a dolgot, a kapott vételárból a felbecsült érték összegét (aestimatio) köteles átadni a bizományba adó félnek, a többletet pedig megtarthatja. Az eladás sikertelensége esetén pedig köteles a dolgot visszaszolgáltatni a bizományba adó félnek.
Az eladási bizomány rejtélyekkel teli jogintézmény. A kétségeket az okozza, hogy nehéz eldönteni, mely források foglalkoznak az említett ügylettel, ezen kívül az egyes szövegeken belül is ellentmondásokat lelhetünk fel. A klasszikus kori szövegrészek kiválasztását a jusztiniánuszi betoldások nehezítik, így az egyes sorok eltérő képet mutatnak a jogorvoslati eszközről, illetve a veszélyviselésről. A kulcskérdés tehát az adekvát kereset kiválasztása, mely meghatározza, hogy az ügylet létezett-e már a klasszikus korban vagy pedig jusztiniánuszi újításról van szó.
Dolgozatom első fejezetében meghatározom az aestimatum és aestimatio kifejezések jelentését, illetve megvizsgálom az eladási bizomány reál és atipikus jellegét. A második fejezetben az említett ügyletet elkülönítem más nevesített szerződésektől (adásvételi szerződés, társaság, megbízás, dologbérlet, vállalkozási szerződés), ezáltal kiválasztom a definíció megalkotásához szükséges fogalmi elemeket. A következő részben a kötelem jellegét, illetve a felek kötelezettségeit elemzem részletesen. A negyedik fejezetben a veszélyviselést taglalom, mivel nem egyértelmű, hogy a bizományos vagy pedig az a fél viseli a veszélyt, aki kezdeményez (akár a bizományba adó fél is). Végül a keresettel kapcsolatos ellentmondásokkal foglalkozom, ugyanis a források három eltérő actiót is említenek, melyek esetében kérdéses, hogy klasszikus vagy pedig jusztiniánuszi kori megoldások-e.
A kérdéskörök vizsgálata során arra a megállapításra jutottam, hogy az intézmény klasszikus kori gyökerekkel rendelkezik. A klasszikus korban a kezdeményező fél, a jusztiniánuszi betoldásoknak köszönhetően pedig a bizományos viseli a veszélyt. Az eladási bizomány klasszikus keresete az actio de aestimato, a jusztiniánuszi időszakban viszont egy új speciális praescriptis verbis keresetet kap, mely nem más, mint az actio praescriptis verbis aestimatoria.



